Gewapende man naby VSA kongresgebou in hegtenis geneemStreng veiligheidsmaatreëls heers in die omgewing van die Amerikaanse kongresgebou in Washington. (Foto: Andrew Caballero Reynolds/AFP) ŉ Man met ŉ gelaaide handwapen en meer as 500 patrone is in Washington by ŉ padblokkade naby die Amerikaanse kongresgebou in hegtenis geneem, het owerhede gesê. Wesley Allen Beeler, ŉ inwoner van Virgini, het Vrydagaand deur die veiligheidspunt gery en ŉ nagemaakte bewys van identiteit gebruik om toegang te probeer kry tot die gebied waar die aangewese pres. Joe Biden volgende week ingehuldig word, lui die hofdokumente. Terwyl beamptes die man se besonderhede op ŉ lys nagegaan het, het een van hulle plakkers agterop Beeler se bakkie opgemerk wat onder meer lui “Assault Life”, met ŉ beeld van ŉ wapen, en nog een met die boodskap “If they come for your guns, give ’em your bullets first”. Tydens ondervraging het Beeler aan beamptes gesê hy het ŉ Glock-handwapen in die voertuig. ŉ Deursoeking het dié wapen opgelewer, asook meer as 500 patrone, haelgeweerdoppies en ŉ magasyn vir die vuurwapen, lui die hofdokumente voorts. Beeler is in hegtenis geneem op aanklag van die besit van ŉ ongeregistreerde vuurwapen en die onwettige besit van ŉ vuurwapen. Beeler het ná sy inhegtenisneming gesê hy het ŉ “eerlike fout” gemaak en is ŉ private veiligheidswag wat naby die kongresgebou op pad werk toe verdwaal het. Washington is op ŉ gereedheidsgrondslag voor Woensdag se inhuldigingseremonie nadat ŉ skare mense op 6 Januarie die kongresgebou bestorm het. Vyf mense, onder wie ŉ polisiebeampte, is in die oproer dood. Veiligheidsbeamptes het gewaarsku dat pro-Trump-ekstremiste, moontlik met plofstof, ŉ bedreiging vir Washington en ander state se hoofstede kan inhou. Duisende soldate van die nasionale wag is in Washington ontplooi en die strate is met betonversperrings toegemaak. Die gedeelte van die gebied waar duisende mense elke paar jaar saamkom om na die president se inhuldiging te kyk, is nou op versoek van die geheime veiligheidsdiens – wat die veiligheid van die president moet verseker – as verbode vir lede van die publiek verklaar.